55. ΠΡΟΕΔΡΙΚΟ ΔΙΑΤΑΓΜΑ υπ’ αριθ. 490 της 15/26 Σεπτ. 1989 (ΦΕΚ Α' 209) Προσαρμογή της Ελληνικής Νομοθεσίας προς τη σύσταση της Επιτροπής των Ευρωπαϊκών Κοινοτήτων 86/198/ΕΚΑΧ. Έχοντας υπόψη: 1.Τις διατάξεις του άρθρ. 4 του Νόμ. 1338/1983 "εφαρμογή του Κοινοτικού Δικαίου" (ΦΕΚ 34 τεύχος Α'/17.3.1983) όπως αντικαταστάθηκε με τις διατάξεις της παρ. 4 του άρθρ. 6 του Νόμ. 1440/1984 "περί συμμετοχής της Ελλάδος στο κεφάλαιο, στα αποθεματικά και στις προβλέψεις της Ευρωπαϊκής Τράπεζας επενδύσεων, στο κεφάλαιο της Ευρωπαϊκής Κοινότητας Άνθρακος και Χάλυβος και του Οργανισμού Εφοδιασμού ΕΥΡΑΤΟΜ" (ΦΕΚ 70/τεύχος Α'/21.5.84) και τροποποιήθηκε από το άρθρ. 7 του Νόμ. 1775/1988 "Εταιρείες παροχής επιχειρηματικού κεφαλαίου και άλλες διατάξεις". 2.Τη με αριθ. 148/1989 γνωμοδότηση του Συμβουλίου της Επικρατείας, με πρόταση των Υπουργών Δικαιοσύνης, Εθνικής Οικονομίας, Βιομηχανίας Ενέργειας και Τεχνολογίας και Οικονομικών, αποφασίζουμε: Άρθρ.1.-Το παρόν Προεδρικό Δ/γμα έχει σκοπό την προσαρμογή της Ελληνικής Νομοθεσίας προς τη σύσταση της Επιτροπής των Ευρωπαϊκών Κοινοτήτων 86/198/ΕΚΑΧ της 13ης Μαΐου 1986" σχετικά με την καθιέρωση προνομίου για τις απαιτήσεις λόγω των εισφορών στην παραγωγή άνθρακα και χάλυβα (Επίσημη Εφημερίδα των Ευρωπαϊκών Κοινοτήτων L 144/29.5.86). Άρθρ.2.-Οι απαιτήσεις της Ευρωπαϊκής Κοινότητας Άνθρακα και Χάλυβα από εισφορές στην παραγωγή άνθρακα και χάλυβα, είναι προνομιακές, κατατασσόμενες, μαζί με τις προσαυξήσεις τους, στη σειρά των άρθρ. 61 παρ. 1 του Κώδικα Εισπράξεων δημοσίων εσόδων και 975 παρ. 5 του Κώδικα Πολιτικής Δικονομίας. Άρθρ.3.-Η ισχύς του παρόντος Προεδρικού Δ/τος αρχίζει από της δημοσιεύσεώς τους στην Εφημερίδα της Κυβερνήσεως. 